**STROKOVNO PODROČJE PSIHOLOGIJA**

**Opis podpodročja klinična psihologija**

Ljubljana, 2022

Na podlagi 14. člena Zakona o sodnih izvedencih, sodnih cenilcih in sodnih tolmačih[[1]](#footnote-1) je ministrstvo na predlog Strokovnega sveta za sodno izvedenstvo, sodno cenilstvo in sodno tolmačenje, sprejet na 28. redni seji z dne 15. 11. 2022, določilo opis:

* **strokovnega** **področja psihologija**, **podpodročje klinična psihologija**.

**Ključne besede:** kliničnopsihološko in nevropsihološko ocenjevanje odraslih, kliničnopsihološko in nevropsihološko ocenjevanje otrok in mladostnikov, ocenjevanje starševskih zmožnosti v družinskih zadevah.

1. **Kliničnopsihološko in nevropsihološko ocenjevanje odraslih**

Delo sodnega izvedenca zajema ocenjevanje osebnostnih značilnosti, mentalnih sposobnosti in psihosocialnega delovanja odraslih v povezavi z vprašanji sodišč o:

* sposobnosti, kako odrasel človek razume pomen svojih dejanj, koliko zmore predvidevati posledice svojega ravnanja in obvladati svoje vedenje – v okviru ocenjevanja prištevnosti oz. odgovornosti za storjeno kaznivo dejanje;
* psihičnih zmožnosti obdolženčevega sodelovanja in odločanja v sodnih postopkih;
* opravilni sposobnosti;
* psiholoških posledicah (psihičnih oz. duševnih motenj, oškodovanosti in trpljenja) pri odraslem posamezniku, ki so posledica različnih škodljivih dejavnikov ali dogodkov (npr. travmatske možganske poškodbe ali druge bolezni možganov s posledično disfunkcijo, izpostavljenosti hudemu nasilju in zlorabi v zgodnjem otroštvu, kroničnih ali prebolelih telesnih ali nevroloških boleznih);
* psiholoških okoliščin pri storilcih kaznivih dejanj;
* napovedi učinkov zdravljenja in psihosocialnih ukrepov (npr. psihoterapije, varnostnih ukrepov, psihološkega svetovanja in učenja);
* osebnostno funkcioniranje in morebitna psihopatologija.
1. **Kliničnopsihološko in nevropsihološko ocenjevanje otrok in mladostnikov**

Delo sodnega izvedenca obsega ocenjevanje razvojnih, psiholoških (kognitivnih, čustvenih, vedenjskih) in socialnih značilnosti, psihosocialnega delovanja ter potreb otrok in mladostnikov v povezavi z vprašanji sodišča o:

* psiholoških (kognitivnih, čustvenih in vedenjskih) značilnostih otrok in mladostnikov z normativnim in nenormativnim razvojem;
* psiholoških učinkih ali posledicah pridobljene možganske poškodbe, kronične bolezni ali drugih stanj na otrokovo ali mladostnikovo vsakodnevno delovanje;
* znakih in posledicah fizične, spolne, psihološke/čustvene zlorabe, zanemarjanja ali drugih oblik škodljivega ravnanja ali izpostavljanja otroka ali mladostnika;
* psiholoških in psihosocialnih posledicah drugih škodnih dogodkov, psiholoških in fizičnih travm ali poškodb;
* otrokovi/mladostnikovi sposobnosti za sodelovanje v sodnih postopkih;
* verodostojnosti otrokovih/mladostnikovih izjav ali izpovedi;
* psiholoških značilnostih mladoletnih prestopnikov, tveganju tveganja za nasilnost in za druge oblike disocialnega vedenja;
* (z)možnosti za rehabilitacijo pri mladoletnih oškodovancih in pri mladoletnih storilcih škodnih dejanj;
* posameznikovih posebnih potreb na področju izobraževanja, dela, skrbi zase in vključevanja v skupnost.
1. **Ocenjevanje starševskih zmožnosti v družinskih zadevah**

Delo sodnega izvedenca zajema ocenjevanje staršev, otrok in drugih za otroka pomembnih oseb v postopkih zaupanja otrok/-a v varstvo in vzgojo po prenehanju zakonske ali zunajzakonske zveze, določanja stikov s tistim od staršev, ki mu sodišče ni zaupalo otroka v varstvo, vzgojo in oskrbo, omejitev stikov, omejitev starševskih pravic, odvzema otroka, namestitev otroka v rejništvo ali zavod, odvzema roditeljskih pravic.

Izvedenec ocenjuje psihološke oziroma osebnostne značilnosti staršev, ki so potrebne za dovolj dobro starševstvo, za spodbujanje vsestranskega razvoja otrok z vidika otrokove največje koristi:

* ocena zmožnosti staršev/skrbnikov za zadovoljevanje otrokovih potreb;
* ocena zmožnosti staršev za upoštevanje otrokovih potreb pred svojimi potrebami/ interesi;
* ocena otrokovih psiholoških in razvojnih značilnosti in potreb;
* ocena preteklih, sedanjih in predvidenih prihodnjih odnosov med otrokom in člani družinske skupnosti;
* ocena otrokovega preteklega, sedanjega in predvidenega prihodnjega prilagajanja v družini, šoli in širši socialni skupnosti.
1. Uradni list RS, št. 22/18 in 3/22 – ZDeb. [↑](#footnote-ref-1)